
Text rozhodnutia
Súd: Krajský súd Trnava Spisová značka: 31CoKR/1/2015 Identifikačné číslo súdneho spisu: 2110223787 Dátum vydania rozhodnutia: 05. 05. 2016 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2016:2110223787.2 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedu senátu JUDr. Pavla Lacza a členov senátu JUDr. Ľubomíra Bundzela a JUDr. Andrey Vyskočovej v právnej veci žalobcu: Ing. O. T., nar.XX.XX.XXXX, O. XXXX/X, XXX XX P., právne zast.: JUDr. Petrom Rokašom, advokátom, Plynárenská 1, 821 09 Bratislava, proti žalovanému: Mgr. Ing. Pavol Korytár, so sídlom kancelárie: Sladovnícka 13, 917 01 Trnava, správca úpadcu Trnavské automobilové závody, š. p. v likvidácii, so sídlom Trnava, IČO: 00 009 199, o vylúčenie veci zo súpisu všeobecnej podstaty úpadcu, o odvolaní žalovaného proti rozsudku Okresného súdu v Trnave č. k. 25Cbi/17/2010-273 zo dňa 28.10.2014, takto r o z h o d o l : Odvolací súd napadnutý rozsudok Okresného súdu Trnava č. k. 25Cbi/17/2010-273 zo dňa 28.10.2014 p o t v r d z u j e. o d ô v o d n e n i e : Žalobca sa návrhom doručeným prvostupňovému súdu dňa 26.10.2010 domáhal, aby súd vydal rozsudok, ktorým vylúči označené nehnuteľnosti zo všeobecnej podstaty úpadcu. Okresný súd v Trnave napadnutým rozsudkom č. k. 25Cbi/17/2010-273 zo dňa 28.10.2014 rozhodol, že nehnuteľný majetok vo vlastníctve žalobcu: - spoluvlastnícky podiel o veľkosti 1/2 k pozemku registra „C“ parc. č. 8380/16- zastavené plochy a nádvoria o výmere 1133 m2, k pozemku parc. č. 8380/8- zastavané plochy a nádvoria o výmere 386 m2, nachádzajúcich sa v obci P., okres Trnava, kat. územie P., obidva zapísané na liste vlastníctva č. XXXX pre katastrálne územie P., - spoluvlastnícky podiel o veľkosti 1 k pozemku registra „C“ parcela č. 8380/13 zastavané plochy a nádvoria o výmere 1207 m2 nachádzajúci sa v obci P., okres Trnava, Katastrálne územie P. zapísaný na LV č. XXXX katastrálne územie P. zahrnutý do súpisu majetku úpadcu: Trnavské automobilové závody, š.p. v likvidácii so sídlom Trnava, IČO: 00 009 199, nepatrí do súpisu majetku podstát úpadcu: Trnavské automobilové závody š.p. v likvidácii so sídlom Trnava, IČO: 00 009 199 a je vylúčený zo súpisu majetku podstát úpadcu Trnavské automobilové závody, š.p. v likvidácii so sídlom Trnava, IČO: 00 009 199, v konkurznom konaní vedenom na Okresnom súde Trnava pod sp. zn. 25K/2/2007. Zároveň rozhodol, že žalovaný je povinný vyššie uvedený nehnuteľný majetok, ktorý nepatrí do súpisu majetku úpadcu Trnavské automobilové závody, š.p. v likvidácii so sídlom Trnava, IČO: 00 009 199 a je vylúčený zo súpisu majetku úpadcu Trnavské automobilové závody, š.p.v likvidácii so sídlom Trnava, IČO: 00 009 199, vylúčiť zo súpisu majetku úpadcu Trnavské automobilové závody, š.p. v likvidácii so sídlom Trnava, IČO: 00 009 199 a to do troch dní od právoplatnosti tohto rozsudku. Svoje rozhodnutie odôvodnil prvostupňový súd tým, že zo strany žalobcu boli splnené podmienky na nadobudnutie vlastníckeho práva k pozemkov a to titulom vydržania. Bolo preukázané, že žalobca bol pri podpise Zmluvy o bezodplatnom prevode vlastníctva dňa 27.10.1998 dobromyseľný, keďže vynaložil obvyklú mieru opatrnosti majúc na mysli fakt, že v katastri nehnuteľností v pozícií vlastníka parcely č. 1083 bol výslovne zapísaný Slovenský pozemkový fond. Žalobca nemohol pri zachovaní obvyklej starostlivosti taktiež predpokladať, že Slovenský pozemkový fond prevádza nehnuteľnosť, na ktorej prevod nebol oprávnený. Súd je toho názoru, že spochybňovanie vlastníckeho práva žalovaným je nedôvodné, nakoľko vlastnícke právo štátu k pozemku parc.č. 1083 bolo riadne zapísané na liste vlastníctva č. XXXX bez akýchkoľvek poznámok. K argumentácii žalovaného spochybňujúcej dobromyseľnosť žalobcu ohľadne zápisu poznámky na liste vlastníctva č. XXXX por. č.: 171, nehnuteľnosti: 8380/2 - Internát, 8380/12 - Spojovacia budova súp.č.: XXXX, č.k.: 68Cbi/10/00 - Návrh na vydanie predbežného opatrenia zákazu nakladania s nehnuteľnosťami, podané na Krajskom súde v Bratislave 30.01.2002, žalobca: TAZ, š.p. v likvidácii, žalovaný: TAZ, a.s. v likvidácii, sa súd stotožnil s argumentáciou žalobcu, že predmetná poznámka má len informatívny charakter. Súdiac podľa obsahu išlo len o poznámku o podaní návrhu na vydanie predbežného opatrenia, nie o rozhodnutie vo veci samej a na záver má súd za to, že poznámka, na ktorú poukázal žalovaný ani nesúvisí s predmetom konania, nakoľko bola zapísaná na liste vlastníctva, ktorý nesúvisí s meritom sporu. Súd ohľadne uvedeného vychádzal z vyjadrenia žalobcu ako aj žalovaného, z ktorého súdu vyplynula skutočnosť, že predmetom konania na Krajskom súde v Bratislave nie sú Pozemky I. ( parcely č.8380/13, 8380/8 a 8380/16), ale nehnuteľnosti, z ktorých Pozemky I. boli odčlenené a v dôsledku toho súd tvrdenia žalovaného ohľadne spochybnenia dobromyseľnosti žalobcu považuje za irelevantné, nakoľko nesúvisia s predmetom sporu. Ohľadne poukázania žalovaného na zvýšenú mieru opatrnosti, ktorú mal zachovať žalobca vzhľadom na jeho živnostenské oprávnenie, súd má za to, že žalobca k veci pristúpil s obvyklou opatrnosťou, nakoľko vychádzal z listu vlastníctva č. XXXX, na ktorom bez pochybností figuroval ako vlastník SPF, ktorý bol riadne zapísaný, pričom údaje na liste vlastníctva sa považujú za hodnoverné. Ďalej súd mal za preukázané, že počas vydržacej lehoty (datovanej od časového obdobia kedy došlo k uzatvoreniu zmluvy) nezasiahol žiaden iný subjekt do výkonu práv žalobcu, nikto žalobcovi neoznámil alebo sa cestou súdu alebo inak nedožadoval, aby žalobca prestal užívať predmet vydržania. Súd mal preukázané, že k prvému zisteniu žalobcu ohľadne spochybnenia jeho vlastníckeho práva došlo až doručením oznámenia žalovaného o zahrnutí predmetných pozemkov do súpisu majetku úpadcu a to dňa 6.10.2010. Vzhľadom na to súd dospel k záveru, že žalobcom boli splnené podmienky na to, aby nadobudol vlastnícke právo k pozemkom z titulu vydržania, nakoľko žalobca bol dobromyseľný v tom, že pozemky mu patria, a ktoré mal v držbe v zákonom stanovenej nepretržitej lehote v trvaní 10 rokov. Vzhľadom na rozhodnutie činnosť Okresného súdu Trnava sp. zn. 15Cbi/8/2010-195 zo dňa 25.01.2013, právoplatného v časti výroku I. dňa 11.04.2014 v spojení s rozhodnutím Krajského súdu v Trnave sp. zn. 21CoKR/9/2013 zo dňa 25.02.2014 je v súlade s potrebou právnej istoty vydanie tohto rozhodnutia, keďže predchádzajúci spor o vylúčenie spoluvlastníckeho podielu veci z podstaty úpadcu, bol rozhodnutý na základe rovnakých skutočností obdobne. Proti uvedenému rozsudku podal žalovaný dňa 16.12.2014 odvolanie. V uvedenom odvolaní uviedol, že v konaní pred prvostupňovým súdom došlo k vadám, na základe ktorých prvostupňový súd nesprávne vec právne posúdil tým, že nepoužil správne ustanovenie podľa právneho predpisu a nedostatočne zistil skutkový stav. Ďalej namietal, že súd prvého stupňa dospel na základe vykonaných dôkazov k nesprávnym skutkovým zisteniam a že rozhodnutie súdu prvého stupňa vychádzalo z nesprávneho právneho posúdenia. Pokiaľ ide o otázku nadobudnutia nehnuteľností žalobcom, poukázal, že na základe zmluvy o postúpení pohľadávky zo dňa 21.9.1998 a zmluvy o bezplatnom prevode vlastníctva k nehnuteľnostiam zo dňa 27.10.1998 bolo rozhodnuté len o priznaní vlastníckeho práva MUDr. T. T. k nehnuteľnostiam špecifikovaným v žalobe a k ďalším nehnuteľnostiam v rozhodnutí uvedených vlastnícke právo priznané nebolo. Slovenskej republike ani Slovenskému pozemkovému fondu ako správcovi sa na základe uvedeného nijaké právo nepriznalo, čo potvrdil aj Okresný úrad, katastrálny odbor, Trnava, avšak túto spornosť nedal správne do logického súvisu s okolnosťami, že žalobca približne v rovnakom čase nadobudol na základe kúpnej zmluvy uzavretej so spoločnosťou TAZ spol. s r.o. dňa 29.4.1997 stavbu - Budovu ubytovacieho zariadenia - Predajňa CKD Market, súp.č.7097, postavená na parc.č.8380/13, nachádzajúca sa v obci P., okres Trnava, k.ú. P., spoluvlastnícky podiel o veľkosti jedna polovica, zapísaná na LV č.XXXX, vydaný Správou katastra Trnava, čím bola spochybnená jeho dobromyseľnosť po dobe nevedomosti o tom, že Slovenský pozemkový fond nemôže byť vlastníkom ani správcom nehnuteľností, keďže nejde o poľnohospodársku pôdu, ale zastavané územie kde sídlil priemyselný podnik úpadcu a jeho právny predchodca - národný podnik. Z uvedeného vyplýva, že zastavané plochy - nádvoria nie sú poľnohospodárskou pôdou a neslúžia na poľnohospodárske účely a teda netvoria poľnohospodárky pôdny fond. Žalovaný rovnako poukázal na dobromyseľnosť žalobcu, ako dôkaz uviedol pôvodný list vlastníctva č.XXXX, vydaný Správou katastra Trnava so zapísanou poznámkou - poznámka por.č.171, nehnuteľnosť 8380/2 - internát, 8380/12 - spojovacia budova súpis.č.XXXX, č.k.68Cbi/10/2000 - návrh na vydanie predbežného opatrenia zákazu nakladania s nehnuteľnosťami, podané na Krajskom súde v Bratislave 30.1.2012, kde vystupuje ako žalobca TAZ, š.p. v likvidácii a žalovaný TAZ, a.s. v likvidácii. Keďže žalobca vedel o spornom konaní, nemohol byť v predmetnej veci dobromyseľný a vedel o možnosti spornosti prevodu vlastníckeho práva, keď predložil mestu Trnava pozmenený výpis LV č.XXXX čiastočný, kde jednak poznámka nie je zapísaná a tretia strana nenasleduje za stranou dva a pod daným poradovým číslom 880/05 nebola tlačená zostava k LV č.XXXX, ale úplne iné LV ktorého posledná strana bola spojená s dvoma stranami LV XXXX. Ak by bol dobromyseľný v tom, že informatívna poznámka na LV je úplná bez právneho významu, nemal by dôvod predložiť pozmenené LV. Podľa právneho názoru žalovaného žalobca musel byť upovedomený o právnych vzťahoch k nehnuteľnostiam susediacich so stavbou samotným predávajúcim alebo sa mohol informovať na Správe katastra Trnava ako orgán evidujúceho práva k nehnuteľnostiam. Vyriešenie otázky právneho vzťahu stavby ktorú žalobca nadobúdal k nehnuteľnostiam ako zastavaným a priľahlým pozemkom je povinnosťou dobromyseľného a starostlivého kupujúceho. Žalovaný ďalej uviedol, že počas konania pred prvostupňovým súdom nebolo jeho povinnosťou preukázať v konaní právo úpadcu k nehnuteľnostiam ani konkrétne právo hospodárenia ako sa žalobca mylne domnieva. Naopak je povinnosťou žalobcu ako účastníka konania, ktorý žiada vylúčiť nehnuteľnosti zo súpisu, skutkovo aj právne bez pochýb preukázať že mu právo odôvodňujúce vylúčenie nehnuteľností svedčí. Žalovaný v konaní nemal povinnosť preukazovať plnenie akýchkoľvek povinností ktoré navyše v zmysle ustálenej judikatúry ani nepreukazujú vlastnícke právo k veci. Ani obsahové a formálne náležitosti hospodárskej zmluvy taktiež nie sú predmetom skúmania v tomto konaní. Záver súdu, že nakoľko sa v hospodárskej zmluve nenachádzal dátum prechodu správy k nehnuteľnostiam, hospodárska zmluva neznamenala titul nadobudnutia nehnuteľnosti v prospech úpadcu. Žalobca sa k podanému odvolaniu žalovaného písomne nevyjadril. Odvolací súd vec prejednal podľa § 212 ods. 1 O.s.p. a podľa § 214 ods. 2 O.s.p. o odvolaní rozhodol bez nariadenia ústneho pojednávania rozsudkom podľa § 156 ods. 1,3 O.s.p., ktorý verejne vyhlásil, keď miesto a čas verejného vyhlásenia oznámil na úradnej tabuli Krajského súdu v Trnave v lehote najmenej päť dní pred jeho vyhlásením. Účastníkov konania ani ich právnych zástupcov o mieste a čase verejného vyhlásenia rozsudku osobitne elektronickými prostriedkami neupovedomoval, pretože o túto možnosť nepožiadali (§ 45 ods. 4 O.s.p.). V súvislosti s podanými opravnými prostriedkami odvolací súd považuje za potrebné uviesť, že rozsah prieskumu vykonaného v rámci odvolacieho konania je zásadne daný odvolaním (§ 212 ods. 1 O.s.p.), podľa ktorého je odvolací súd viazaný návrhom odvolateľa, ktorý zahrňuje v sebe jednak kvalitatívnu ako i kvantitatívnu stránku a sám odvolateľ si spravidla určuje rozsah, v akom má byť napadnuté rozhodnutie odvolacím súdom preskúmané a dôvody, z ktorých má byť preskúmané. Podľa § 219 ods. 2 O.s.p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Odvolací súd poukazuje i na uznesenie Ústavného súdu SR spis. zn. II ÚS 78/2005 podľa ktorého „odôvodnenie súdneho rozhodnutia v opravnom konaní nemá odpovedať na každú námietku alebo argument v opravnom prostriedku, ale iba na tie, ktoré majú rozhodujúci význam pre rozhodnutie o odvolaní, pokiaľ zostali sporné alebo sú nevyhnutné na doplnenie dôvodov prvostupňového rozhodnutia, ktoré sa preskúmava v odvolacom konaní“. Dokazovanie v rozsahu vykonanom prvostupňovým súdom odvolací súd považuje za dostatočné, v ktorom sa prvostupňový súd podrobne zaoberal všetkými v konaní zistenými skutočnosťami, tieto správne jednotlivo i v ich vzájomnej súvislosti vyhodnotil a právny záver, ku ktorému dospel a ktorý vyjadril vo vyhlásenom výroku rozsudku je správny, dostatočne kvalifikovane odôvodnený a odvolací súd sa s ním stotožňuje. Na doplnenie správnosti dôvodov napadnutého rozhodnutia odvolací súd poukazuje na to, že v súvislosti s otázkou dobromyseľnosti nadobudnutia vlastníckych práv k nehnuteľnostiam žalobcom aj Ústavný súd SR konštatoval, že poskytnutie ústavno-právnej ochrany musí byť postavené tak, že právo pôvodného vlastníka a nadobudnutie vlastníckeho práva k nehnuteľnostiam novým nadobúdateľom na základe dobrej viery dobromyseľnosti musí byť postavené na rovnakú úroveň. Tým sa dostávajú do vzájomnej kolízie obidve ústavné hodnoty princíp dobrej viery ďalšieho nadobúdateľa (princíp dobrej viery dôvery v akty štátu a právnej istoty v demokratickom právnom štáte) a princíp ochrany vlastníckeho práva pôvodného vlastníka (princíp nemo plus iuris ad alium transfere potest quam ipse habet, t. j. nikto nemôže previesť na iného viac práv než koľko sám má). Pokiaľ však nemožno zachovať maximum z obidvoch základných práv (čo platí aj pre tento prípad) treba prihliadnuť na princíp všeobecnej spravodlivosti keď je nutné zvažovať všeobecné súvislosti tohto typu kolízie základných práv ako aj individuálne okolnosti konkrétneho rozhodovaného prípadu. Vyššie riziko má niesť nedbalý vlastník než nadobúdateľ v dobrej viere, pretože tento nie je schopný sa nijako dozvedieť o tom ako vec opustila vlastnícku sféru a dostala sa na list vlastníctva iného subjektu t.j. od subjektu od ktorého žalobca nadobudol vlastnícke práva. Obdobnou problematikou sa zaoberal aj Ústavný súd ČR (napr. III.ÚS 415/2015 ob) a v ostatnom náleze sp.zn. III.ÚS 247/14 z 28.1.2016 zhrnul svoju doterajšiu judikatúru s jasným záverom o originárnom spôsobe nadobudnutia vlastníckeho práva dobromyseľným nadobúdateľom ktorému treba poskytnúť ústavno-právnu ochranu ak odvodzoval svoje vlastnícke právo k nehnuteľnostiam evidovaným v katastri nehnuteľností od právneho úkonu ktorý by bol neskôr posúdený hoci aj absolútne neplatným. Nevyhnutným predpokladom pre tento originárny spôsob nadobudnutia vlastníckeho práva je dobrá viera nadobúdateľa, ktorú sú všeobecné súdy povinné dôsledne posúdiť s ohľadom na individuálne okolnosti každého prípadu a potom už zistenie, že osoba konala v dobrej viere zakladá poskytnutie ochrany k jej vlastníckemu právu. Ústavný súd v svojom náleze č. I.ÚS 549/2015 uviedol, že sa domnieva, že uvedené pravidlo možno použiť aj pri skutkovo podobných prípadoch na území Slovenska, len mu dáva rozumný zmysel na usporiadanie celej matérie pri rovnakom základe. Odvolací súd sa teda stotožňuje s odôvodnením prvostupňového súdu, že na základe vykonaného dokazovania bolo preukázané, že zo strany žalobcu boli splnené podmienky na nadobudnutie vlastníckeho práva k pozemkom a to titulom vydržania. Bolo totiž preukázané, že žalobca bol pri podpise zmluvy o bezodplatnom prevode vlastníctva dňa 27.10.1998 dobromyseľný, keďže vynaložil obvyklú mieru opatrnosti majúc na mysli že nehnuteľnosti v katastri nehnuteľností v pozícii vlastníka parc.č.1083 bol vyslovene zapísaný Slovenský pozemkový fond. Žalobca nemohol pri zachovaní obvyklej starostlivosti taktiež predpokladať, že Slovenský pozemkový fond prevádza nehnuteľnosť na ktorej prevod nebol oprávnený. K argumentácii žalovaného spochybňujúcu dobromyseľnosť ohľadne zápisu poznámky na liste vlastníctva č.XXXX odvolací súd konštatuje, že táto poznámka na ktorú poukazoval žalovaný nesúvisí s predmetom konania, nakoľko bola zapísaná v liste vlastníctva ktorý nesúvisí s meritom sporu. Táto skutočnosť vyplýva z predmetu konania vedeného na Krajskom súde v Bratislave, na ktorý poukazoval žalovaný, z ktorého vyplýva že predmetom konania nie sú pozemky I. (parc.č.8380/13, 8380/8 a 8380/16), ale nehnuteľnosti z ktorých pozemky I. boli odčlenené a v dôsledku toho súd tvrdenie žalovaného ohľadne spochybnenia dobromyseľnosti považuje za nepreukázané. Odvolací súd sa rovnako ako prvostupňový súd stotožňuje s tvrdením žalobcu, že z jeho strany boli splnené podmienky na to, aby nadobudol vlastnícke právo k pozemkom z titulu vydržania, nakoľko žalobca bol dobromyseľný v tom, že pozemky mu patria a ktoré mal v držbe v zákonom stanovenej nepretržitej lehote v trvaní desiatich rokov. Vzhľadom na hore uvedené skutočnosti odvolací súd dospel k záveru, že rozsudok súdu prvého stupňa je vecne správny a preto ho podľa § 219 ods. 1 potvrdil. O trovách odvolacieho konania súd nerozhodol, pretože prvostupňový súd bude o trovách rozhodovať samostatným rozhodnutím a tak je povinný rozhodnúť aj o trovách odvolacieho konania. Toto rozhodnutie senát Krajského súdu v Trnave prijal pomerom hlasov 3:0 (§ 3ods.9 zák. č. 757/2004 Z.z. v znení zákona č. 33/2011 Z.z.. Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:2110223787.2 (dáta aktuálne k 12. 11. 2026). Záväzné je znenie zverejnené súdom.




